CELEX: 62017CN0124
Language: da
Date: 2017-03-10 00:00:00
Title: Sag C-124/17: Anmodning om præjudiciel afgørelse indgivet af Vergabekammer Südbayern (Tyskland) den 10. marts 2017 — Vossloh Laeis GmbH mod Stadtwerke München GmbH

6.6.2017   
            
            
               DA
            
            
               Den Europæiske Unions Tidende
            
            
               C 178/8
            
         Anmodning om præjudiciel afgørelse indgivet af Vergabekammer Südbayern (Tyskland) den 10. marts 2017 — Vossloh Laeis GmbH mod Stadtwerke München GmbH
   (Sag C-124/17)
   (2017/C 178/09)
   Processprog: tysk
   
      Den forelæggende ret
   
   Vergabekammer Südbayern
   
      Parter i hovedsagen
   
   
      Sagsøger: Vossloh Laeis GmbH
   
      Sagsøgt: Stadtwerke München GmbH
   
      Præjudicielle spørgsmål
   
   
               1)
            
            
               Er en bestemmelse i en medlemsstat, der opstiller som betingelse for, at en økonomisk aktør kan vise sin pålidelighed, at denne har gjort indgående rede for forholdene og omstændighederne i forbindelse med eventuelle skader som følge af overtrædelsen af straffeloven eller forsømmelsen gennem et aktivt samarbejde ikke blot med undersøgelsesmyndighederne, men også med den ordregivende myndighed, forenelig med bestemmelserne i artikel 80 i direktiv 2014/25/EU (1), sammenholdt med artikel 57, stk. 6, andet afsnit, i direktiv 2014/24/EU (2)?
            
         
               2)
            
            
               I tilfælde af, at spørgsmål 1.a) besvares benægtende: Skal artikel 57, stk. 6, andet afsnit, i direktiv 2014/24/EU i sammenhængen da fortolkes således, at den pågældende økonomiske aktør for at vise sin pålidelighed i det mindste er forpligtet til at opklare sagen over for den ordregivende myndighed i et sådant omfang, at denne kan bedømme, om de trufne konkrete foranstaltninger til at vise aktørens pålidelighed (tekniske, organisatoriske og personalemæssige foranstaltninger samt skadeskompensation) er egnede og tilstrækkelige?
            
         
               3)
            
            
               For de i artikel 57, stk. 4, i direktiv 2014/24/EU regulerede fakultative udelukkelsesgrunde udgør den maksimale udelukkelsesperiode i henhold til artikel 57, stk. 7, i direktiv 2014/24/EU tre år fra datoen for den relevante hændelse. Skal den relevante hændelse forstås allerede som realiseringen af de i artikel 57, stk. 4, i direktiv 2014/24/EU anførte udelukkelsesgrunde, eller er det afgørende det tidspunkt, hvor den ordregivende myndighed har sikkert og holdbart kendskab til, at udelukkelsesgrunden foreligger?
            
         
               4)
            
            
               Er det dermed i tilfælde af en realisering af udelukkelsesgrunden i artikel 5[7], stk. 4, litra d), i direktiv 2014/24/EU i form af en økonomisk aktørs deltagelse i et kartel ophøret af karteldeltagelsen eller myndighedens opnåelse af sikkert og holdbart kendskab til karteldeltagelsen, der er den relevante hændelse som omhandlet i artikel 5[7], stk. 7, i direktiv 2014/24/EU?
            
         
      (1)  Europa-Parlamentets og Rådets direktiv 2014/25/EU af 26.2.2014 om fremgangsmåderne ved indgåelse af kontrakter inden for vand- og energiforsyning, transport samt posttjenester og om ophævelse af direktiv 2004/17/EF EØS-relevant tekst (EUT L 94, s. 243).
   
      (2)  Europa-Parlamentets og Rådets direktiv 2014/24/EU af 26.2.2014 om offentlige udbud og om ophævelse af direktiv 2004/18/EF (EUT L 94, s. 65).